El 25 i 26 de gener se celebra a Barcelona la segona edició del Congrés de Govern Digital, organitzat per la Generalitat de Catalunya a través del Departament d'Empresa i Coneixement, el Consorci Localret i el Consorci Administració Oberta de Catalunya (AOC), amb la col·laboració de la Diputació de Barcelona i el CCCB.
El II Congrés de Govern Digital, que se celebrarà en les instal·lacions del Centre de Cultura Contemporània de Barcelona (CCCB) ( com arribar-hi ), és un espai de trobada i d'intercanvi de coneixement, d'experiències i de debat sobre les infraestructures que han de permetre una bona governança i una gestió pública eficient.
Aquests factors afavoreixen l'obertura i innovació que ha de permetre que l'Administració doni resposta a les demandes i les expectatives de la societat.
Entre els objectius concrets del congrés hi destaquen la posada en valor i la divulgació del paper de la Generalitat de Catalunya i de l'AOC en la nova administració, així com de les experiències en marxa, dels projectes en procés de llançament i de les oportunitats de col·laboració.
Concebut com un fòrum d'intercanvi d'experiències i solucions per aconseguir una administració més propera al ciutadà, més àgil i eficient, el Congrés de Govern Digital serà la principal trobada dels màxims responsables de les diferents administracions públiques de Catalunya, les principals empreses dels sectors de les noves tecnologies i la gestió de la governança, i dels experts més importants en aquesta matèria.
El Congrés està dirigit a alts càrrecs, tècnics d'àrees i serveis involucrats en la transformació de les administracions públiques de Catalunya i, molt especialment, a aquells actors que lideren i participen en aquesta transformació.
També tenen cabuda al congrés les empreses vinculades al sector públic, sobretot aquelles dedicades a programari, maquinari, consultoria i assessorament.
El programa del congrés està estructurat en quatre eixos temàtics: Govern Obert, administració digital, gestió intel·ligent del territori i empresa.
Pel que fa a l'eix d'empresa, destaquem les sessions següents:
La Finestreta única empresarial (FUE) a Catalunya és una realitat que aplega el 96% dels ajuntaments del país.
L'objectiu de la sessió és donar a conèixer l'estat de situació del projecte, les novetats introduïdes per la Llei 16/2015, de simplificació administrativa, a la llei d'acompanyament dels pressupostos i, sobretot, recollir les experiències dels ajuntaments en la implantació de la FUE, els canvis organitzatius que han introduït aquests nous règims d'intervenció de l'activitat econòmica, l'aparició del control a posteriori de l'administració i el foment del seu ús entre el sector empresarial.
Inscripcions: per tal de sol·licitar una reserva de plaça al taller, cal que empleneu el formulari d'inscripció.
En aquest taller volem reflexionar, debatre i compartir experiències sobre el treball quotidià de l'Administració pel que fa a l'entorn dels nous procediments administratius de les activitats econòmiques i les obres associades.
També parlarem de la necessitat d'estandarditzar el règim de comunicació prèvia en els tràmits d'obra.
A més a més, intercanviarem experiències d'interès per a totes les administracions, els plans de verificació i controls ex post.
Això a través d'exemples i de la participació col·lectiva dels assistents que, de forma pràctica i dinàmica, ens permetrà detectar incidències, resoldre dubtes i posar en comú oportunitats de millora que ens ajudin a establir aquest canvi organitzatiu associat al nou model de relació administrativa amb els empresaris i el seus intermediaris.
La irrupció de les plataformes de col·laboració està tenint una gran afectació en diferents sectors d'activitat.
Comptarem amb experts de diversos àmbits que compartiran les visions dels actors implicats.
En aquesta sessió debatrem amb els ponents i amb el públic sobre l'evolució en la relació entre l'Administració i les empreses.
Comptarem amb la visió d'un empresari amb seus empresarials a diferents països que coneix bé el funcionament de diferents administracions.
Aquest empresari ens traslladarà les mancances actuals del model de relació, així com propostes en alguns camps que caldria potenciar.
També comptarem amb la presentació d'una bona pràctica i d'un expert que ens proposaran una evolució del rol de l'Administració i la seva visió de negoci.
L'objectiu és que, a través de les noves tecnologies, puguem aconseguir una experiència d'usuari més àgil, eficient i satisfactòria.
Podeu seguir tota l'activitat del Congrés a través del compte de Twitter i l'etiqueta # governdigital.